Ανακοίνωση της Εποπτεύουσας Αρχής ΕΖΕΣ βάσει του άρθρου 4 παράγραφος 1 στοιχείο α) της πράξης που αναφέρεται στο σημείο 64α του παραρτήματος XIII της συμφωνίας για τον ΕΟΧ [κανονισμός (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών]

Επιβολή νέων υποχρεώσεων παροχής δημόσιας υπηρεσίας όσον αφορά τακτικές αεροπορικές πτήσεις στη γραμμή Værøy (ελικοδρόμιο)-Bodø v.v.

(2002/C 27/03)

1. ΕΙΣΑΓΩΓΗ

Σύμφωνα με το άρθρο 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών (http://europa.eu.int/eur-lex/en/lif/dat/1992/en_392R2408.html), η Νορβηγία αποφάσισε να επιβάλει νέες υποχρεώσεις παροχής δημόσιας υπηρεσίας από την 1η Αυγούστου 2002 όσον αφορά τακτικές αεροπορικές πτήσεις στην ακόλουθη γραμμή:

Værøy (ελικοδρόμιο)-Bodø v.v.

2. ΟΙ ΥΠΟΧΡΕΩΣΕΙΣ ΠΑΡΟΧΗΣ ΔΗΜΟΣΙΑΣ ΥΠΗΡΕΣΙΑΣ ΠΕΡΙΛΑΜΒΑΝΟΥΝ ΤΑ ΑΚΟΛΟΥΘΑ:

2.1. Ελάχιστες συχνότητες, μεταφορική ικανότητα σε θέσεις, δρομολόγια και προγράμματα πτήσεων

Η υποχρέωση καθημερινής πτήσης νοείται με επιστροφή.

Συχνότητα:

- 1 Φεβρουαρίου έως 31 Οκτωβρίου: τουλάχιστον δύο πτήσεις μετ' επιστροφής ημερησίως Δευτέρα-Παρασκευή, μία το Σάββατο και μία την Κυριακή,

- 1 Νοεμβρίου έως 31 Ιανουαρίου: τουλάχιστον μία πτήση μετ' επιστροφής ημερησίως.

Χωρητικότητα σε θέσεις:

- 1 Φεβρουαρίου έως 31 Οκτωβρίου: και προς τις δύο κατευθύνσεις τουλάχιστον 180 θέσεις την εβδομάδα,

- 1 Νοεμβρίου έως 31 Ιανουαρίου: και προς τις δύο κατευθύνσεις τουλάχιστον 105 θέσεις την εβδομάδα,

- εάν ο αριθμός πληρουμένων θέσεων κατά την περίοδο από την 1η Ιανουαρίου έως τις 30 Ιουνίου ή από την 1η Αυγούστου έως τις 30 Νοεμβρίου υπερβαίνει το 70 % του αριθμού παρεχομένων θέσεων, ο αερομεταφορέας θα πρέπει να αυξήσει την χωρητικότητα σε θέσεις σύμφωνα με τους κανόνες που καθορίζει το Υπουργείο Μεταφορών και Επικοινωνιών οι οποίοι προσαρτώνται στην παρούσα δημοσίευση,

- εάν ο αριθμός πληρουμένων θέσεων κατά την περίοδο από την 1η Ιανουαρίου έως τις 30 Ιουνίου ή από την 1η Αυγούστου έως τις 30 Νοεμβρίου είναι κατώτερος του 35 % του αριθμού παρεχομένων θέσεων, ο αερομεταφορέας μπορεί να μειώσει τη χωρητικότητα σε θέσεις σύμφωνα με τους κανόνες που καθορίζει το Υπουργείο Μεταφορών και Επικοινωνιών οι οποίοι προσαρτώνται στην παρούσα δημοσίευση.

Ωράρια:

Θα πρέπει να λαμβάνεται υπόψη η ζήτηση του κοινού όσον αφορά τις αεροπορικές μεταφορές.

Επιπλέον ισχύουν τα εξής όσον αφορά τις απαιτούμενες πτήσεις από Δευτέρα έως Παρασκευή (τοπική ώρα):

- 1 έως 28/29 Φεβρουαρίου: τουλάχιστον 2 ώρες και 30 λεπτά μεταξύ πρώτης άφιξης στο Bodo και τελευταίας αναχώρησης από το Bodo,

- 1 Μαρτίου έως 30 Σεπτεμβρίου: τουλάχιστον 4 ώρες και 30 λεπτά μεταξύ πρώτης άφιξης στο Bodo και τελευταίας αναχώρησης από το Bodo,

- 1 έως 31 Οκτωβρίου: τουλάχιστον 4 ώρες και 15 λεπτά μεταξύ πρώτης άφιξης στο Bodo και τελευταίας αναχώρησης από το Bodo.

2.2. Κατηγορία αεροσκάφους

Για τις απαιτούμενες πτήσεις χρησιμοποιούνται ελικόπτερα που διαθέτουν άδεια για τη μεταφορά τουλάχιστον 15 επιβατών.

Επισημαίνεται ιδιαιτέρως στον αερομεταφορέα ότι στο ελικοδρόμιο του Værøy iσχύουν κατά τη διάρκεια της ημέρας οι κανόνες πτήσεως με οπτική επαφή. Για περισσότερες πληροφορίες: Luftfartstilsynet (Υπηρεσία Πολιτικής Αεροπορίας), Postboks 8050 Dep., Ν - 0031 Oslo, τηλ. (47) 23 31 78 00.

2.3. Ναύλοι

- Ο υψηλότερος βασικός ναύλος απλής διαδρομής (απολύτως ελαστικός) κατά το έτος λειτουργίας που αρχίζει από την 1η Αυγούστου 2002 έως τις 31 Ιουλίου 2003 δεν πρέπει να υπερβαίνει τις 755 NOK (νορβηγικές κορώνες),

- για κάθε επόμενο έτος λειτουργίας τα ανώτατα ποσά των ναύλων θα αναπροσαρμόζονται την 1η Αυγούστου, εντός του ορίου του δείκτη τιμών καταναλωτή που ισχύει για τη δωδεκάμηνη περίοδο η οποία λήγει στις 15 Ιουνίου του ιδίου έτους, σύμφωνα με τα στοιχεία που κοινοποιεί η Νορβηγική Στατιστική Υπηρεσία (http://www.ssb.no/english/),

- ο αερομεταφορέας συμμετέχει στη σύναψη συμφωνιών περί εσωτερικών πτήσεων που ισχύουν ανά πάσα στιγμή και προσφέρει όλες τις εκπτώσεις που προβλέπονται βάσει αυτών των συμφωνιών.

- προσφέρει επίσης εκπτώσεις κοινωνικού χαρακτήρα σύμφωνα με τη συνήθη πρακτική.

2.4. Συνέχεια της υπηρεσίας

Ο αριθμός πτήσεων που ακυρώνονται για λόγους οι οποίοι μπορούν να αποδοθούν άμεσα σε ευθύνη του αερομεταφορέα δεν πρέπει να υπερβαίνει το 1,5 % του προβλεπόμενου αριθμού πτήσεων σε ετήσια βάση.

2.5. Συμφωνίες συνεργασίας

Στα πλαίσια διαδικασίας διαγωνισμού, που παρέχει σε έναν μόνο αερομεταφορέα τη δυνατότητα εκτέλεσης των δρομολογίων στη γραμμή Værøy-Bodø v.v. εφαρμόζονται οι εξής όροι:

Ναύλοι:

- Όλοι οι ναύλοι σύνδεσης προς και από άλλες πτήσεις παρέχονται επί ίσοις όροις για όλους τους αερομεταφορείς. Εξαιρούνται οι ναύλοι σύνδεσης προς και από άλλες αεροπορικές πτήσεις που εκτελούνται από τον υποβάλλοντα προσφορά υπό τον όρο ότι ο ναύλος αντιστοιχεί το ανώτατο στο 40 % του πλήρως ελαστικού ναύλου,

- δεν είναι δυνατόν να προσφέρονται ούτε να εξαγοράζονται στις εν λόγω πτήσεις μονάδες από προγράμματα τακτικών πελατών (FF).

Όροι μετεπιβίβασης:

- Όλοι οι όροι που καθορίζονται από τον αερομεταφορέα για την μετεπιβίβαση επιβατών προς και από πτήσεις άλλων αερομεταφορέων, περιλαμβανομένου του χρόνου μετεπιβίβασης και του ενδιαμέσου ελέγχου εισιτηρίων και αποσκευών, πρέπει να είναι αντικειμενικοί και χωρίς διακρίσεις.

3. ΑΛΛΟΙ

Οι παρούσες υποχρεώσεις παροχής δημόσιας υπηρεσίας αντικαθιστούν εκείνες που δημοσιεύθηκαν για τη γραμμή Værøy-Bodø στην Επίσημη Εφημερίδα των Ευρωπαϊκών Κοινοτήτων C 16 της 21ης Ιανουαρίου 1999.

4. ΓΙΑ ΠΕΡΙΣΣΟΤΕΡΕΣ ΠΛΗΡΟΦΟΡΙΕΣ: Υπουργείο Μεταφορών και Επικοινωνιών PO Box 8010 Dep. Ν - 0030 Oslo Τηλ. (47) 22 24 82 41 φαξ (47) 22 24 95 72.

Το παρόν έγγραφο διατίθεται επίσης και στη διεύθυνση Διαδικτύου:

http://www.odin.dep.no/sd/engelsk/aktuelt/tenders/index-b-n-a.html

ΠΑΡΑΡΤΗΜΑ

ΠΑΡΑΡΤΗΜΑ ΣΤΗΝ ΕΠΙΒΟΛΗ ΥΠΟΧΡΕΩΣΕΩΝ ΠΑΡΟΧΗΣ ΔΗΜΟΣΙΑΣ ΥΠΗΡΕΣΙΑΣ ΓΙΑ ΤΑΚΤΙΚΕΣ ΑΕΡΟΠΟΡΙΚΕΣ ΠΤΗΣΕΙΣ ΣΤΗ ΓΡΑΜΜΗ VÆRØY-BODØ V.V.

ΠΡΟΣΑΡΜΟΓΗ ΤΗΣ ΠΑΡΟΧΗΣ/ΔΙΑΘΕΣΙΜΩΝ ΘΕΣΕΩΝ - ΡΗΤΡΑ ΑΝΑΠΡΟΣΑΡΜΟΓΗΣ ΤΗΣ ΠΑΡΟΧΗΣ

1. Στόχος της ρήτρας αναπροσαρμογής της παροχής

Στόχος της ρήτρας αναπροσαρμογής της παροχής είναι να εξασφαλισθεί ότι η προβλεπόμενη χωρητικότητα σε θέσεις που παρέχει ο αερομεταφορέας αναπροσαρμόζεται στις μεταβολές της ζήτησης της αγοράς. Όταν ο αριθμός επιβατών αυξάνεται σημαντικά και υπερβαίνει τα όρια που καθορίζονται παρακάτω για το ποσοστό των κατειλημμένων ανά πάσα στιγμή θέσεων (ποσοστό πληρότητας σε επιβάτες), ο αερομεταφορέας πρέπει να αυξήσει τον αριθμό παρεχομένων θέσεων. Ο αερομεταφορέας μπορεί ανάλογα να μειώσει τις παρεχόμενες θέσεις όταν ο αριθμός επιβατών μειώνεται σημαντικά. Βλέπε προσδιορισμό παρακάτω στο σημείο 3.

2. Περίοδοι μέτρησης του ποσοστού πληρότητας σε επιβάτες

Οι περίοδοι κατά τις οποίες παρακολουθείται και αξιολογείται ο συντελεστής φορτίου επιβατών διαρκούν από την 1η Ιανουαρίου έως και τις 30 Ιουνίου και από την 1η Αυγούστου έως και τις 30 Νοεμβρίου.

3. Όροι για την αλλαγή της παροχής υπηρεσίας/διαθέσιμων θέσεων

3.1. Όροι για την αύξηση της παροχής διαθέσιμων θέσεων

3.1.1. Η αύξηση της παροχής/των διαθέσιμων θέσεων θα πραγματοποιείται όταν ο μέσος συντελεστής φορτίου επιβατών σε κάθε γραμμή που καλύπτεται από τις υποχρεώσεις δημόσιας υπηρεσίας υπερβαίνει το 70 %. Όταν ο μέσος συντελεστής φορτίου επιβατών στις γραμμές αυτές υπερβαίνει το 70 % σε μια από τις περιόδους που αναφέρονται στο σημείο 2, ο αερομεταφορέας αυξάνει την παροχή/τις διαθέσιμες θέσεις κατά τουλάχιστον 10 % στις γραμμές αυτές το αργότερο από την έναρξη της επόμενης περιόδου ΙΑΤΑ. Ο αριθμός παρεχομένων θέσεων αυξάνεται τουλάχιστον μέχρις ότου το μέσο ποσοστό πληρότητας σε επιβάτες να μην υπερβαίνει το 70 %.

3.1.2. Όταν αυξάνονται οι παρεχόμενες θέσεις σύμφωνα με τα προαναφερθέντα, η νέα παροχή υπηρεσιών μπορεί, εάν το επιθυμεί ο αερομεταφορέας, να πραγματοποιηθεί με χρήση αεροσκαφών με μικρότερη χωρητικότητα σε θέσεις απ' ό,τι προσδιορίζεται στον αρχικό διαγωνισμό.

3.2. Όροι μείωσης της παροχής θέσεων

3.2.1. Η μείωση της παροχής/των διαθέσιμων θέσεων είναι δυνατή όταν ο μέσος συντελεστής φορτίου επιβατών σε κάθε γραμμή που καλύπτεται από τις υποχρεώσεις δημόσιας υπηρεσίας υπερβαίνει το 35 %. Όταν ο μέσος συντελεστής φορτίου επιβατών στις γραμμές αυτές υπερβαίνει το 35 % σε μια από τις περιόδους που αναφέρονται στο σημείο 2, ο αερομεταφορέας μειώνει την παροχή/τις διαθέσιμες θέσεις κατά τουλάχιστον 25 % στις γραμμές αυτές το αργότερο από την πρώτη ημέρα μετά το τέλος των προαναφερόμενων περιόδων.

3.2.2. Σε διαδρομές όπου εκτελούνται δύο καθημερινά δρομολόγια προς κάθε κατεύθυνση, η μείωση του αριθμού παρεχομένων θέσεων σύμφωνα με το σημείο 3.2.1 θα πραγματοποιηθεί με μείωση δρομολογίου. Η μόνη εξαίρεση από τη διάταξη αυτή επιτρέπεται όταν ο αερομεταφορέας χρησιμοποιεί αεροσκάφος με μεγαλύτερη χωρητικότητα θέσεων από τον ελάχιστο αριθμό θέσεων που προσδιορίζεται στην επιβολή υποχρεώσεων δημόσιας υπηρεσίας. Ο αερομεταφορέας μπορεί ωστόσο να χρησιμοποιήσει μικρότερο αεροσκάφος, όχι όμως με μικρότερη χωρητικότητα σε θέσεις από το ελάχιστο που προσδιορίζεται από τις επιβαλλόμενες υποχρεώσεις παροχής δημόσιας υπηρεσίας.

3.2.3. Σε διαδρομές με μόνο ένα ή δύο δρομολόγια ημερησίως προς κάθε κατεύθυνση, η μείωση αριθμού παρεχομένων θέσεων μπορεί να πραγματοποιηθεί με χρήση αεροσκάφους μικρότερης χωρητικότητας σε θέσεις από εκείνο που ορίζεται από τις επιβαλλόμενες υποχρεώσεις παροχής δημόσιας υπηρεσίας.

4. Διαδικασίες για την αλλαγή αριθμού παρεχομένων θέσεων

4.1. Το Υπουργείο Μεταφορών και Επικοινωνιών της Νορβηγίας είναι το κατά νόμον αρμόδιο για την έγκριση των προτεινομένων ωραρίων που υποβάλλει ο αερομεταφορέας, καθώς και για τις αλλαγές χωρητικότητας σε θέσεις. Σχετική αναφορά υπάρχει στην εγκύκλιο Ν-8/97 του Υπουργείου Μεταφορών και Επικοινωνιών της Νορβηγίας, η οποία περιλαμβάνεται στο φάκελο του παρόντος διαγωνισμού.

4.2. Όταν η χωρητικότητα σε θέσεις πρόκειται να αυξηθεί σύμφωνα με το σημείο 3.1, τα ωράρια της νέας παροχής υπηρεσίας και ο νέος αριθμός θέσεων θα πρέπει να αποτελέσουν αντικείμενο συμφωνίας μεταξύ του αερομεταφορέα και της διοικητικής περιφέρειας την οποία αφορά το θέμα.

4.3. Όταν προσφέρονται νέες θέσεις σύμφωνα με το σημείο 3.1 και ο αερομεταφορέας και η χώρα (χώρες) ως αρμόδια διοικητική μονάδα δεν είναι σε θέση να συμφωνήσουν για τα προγράμματα πτήσεων, σύμφωνα με το σημείο 4.2, ο αερομεταφορέας μπορεί να ζητήσει έγκριση σύμφωνα με το σημείο 4.1 για διαφορετικό χρονοδιάγραμμα πτήσεων για τη νέα παραγωγή / νέα προσφορά θέσεων από το νορβηγικό υπουργείο Μεταφορών και Επικοινωνιών. Τούτο δεν σημαίνει ότι ο αερομεταφορέας μπορεί να υποβάλει προς έγκριση ωράριο χωρίς να προβλέψει την απαιτούμενη αύξηση χωρητικότητας σε θέσεις. Θα πρέπει να συντρέχουν σημαντικοί λόγοι όσον αφορά τα ωράρια της νέας παροχής υπηρεσίας ή/και νέου αριθμού θέσεων, ώστε αυτά να αποκλίνουν από όσα έχει συμφωνήσει η ενδιαφερόμενη διοικητική περιφέρεια βάσει του σημείου 4.2, και τούτο ως προϋπόθεση ώστε το Υπουργείο να εγκρίνει την πρόταση του αερομεταφορέα.

5. Αμετάβλητη χρηματοοικονομική αντιστάθμιση σε περίπτωση μεταβολής της παροχής

5.1. Η χρηματοοικονομική αντιστάθμιση στον αερομεταφορέα παραμένει αμετάβλητη όταν αυξάνεται η παροχή σύμφωνα με το σημείο 3.1.

5.2. Η χρηματοοικονομική αντιστάθμιση στον αερομεταφορέα παραμένει αμετάβλητη όταν μειώνεται η παροχή σύμφωνα με το σημείο 3.2.